ຄະນະຈັດຕັ້ງສູນກາງພັກຈັດຕັ້ງຖອດຖອນບົດຮຽນ
ການດຳເນີນກອງປະຊຸມໃຫຍ່ຂັ້ນເມືອງ
ຂປລ. ຄະນະຈັດຕັ້ງສູນກາງພັກ ໄດ້ຈັດກອງປະຊຸມສະຫລຸບຖອດຖອນບົດຮຽນການດຳເນີນກອງປະຊຸມໃຫຍ່ຂັ້ນເມືອງ ໃນວັນທີ 25 ມີນາ 2014 ທີ່ຫ້ອງ ປະຊຸມຂອງຫ້ອງວ່າການສູນກາງພັກ, ພາຍໃຕ້ການເປັນປະທານຂອງ ສະຫາຍ ບຸນຍັງ ວໍລະຈິດ ກຳມະການກົມການເມືອງສູນກາງພັກ, ຜູ້ປະ ຈຳການຄະນະເລຂາທິການສູນກາງພັກ, ຮອງປະທານປະເທດ ແຫ່ງ ສປປ ລາວ, ມີເລຂາພັກແຂວງ ແລະ ຫົວໜ້າຄະນະ ຈັດຕັ້ງແຂວງທົ່ວປະເທດ, ຫົວໜ້າກົມ, ຮອງກົມຂອງຄະນະຈັດຕັ້ງສູນກາງ, ຄະນະກວດກາສູນກາງ ແລະ ສະມາຊິກສູນກາງພັກເຂົ້າຮ່ວມ.
ໃນກອງປະຊຸມ ໄດ້ຮັບຟັງບົດລາຍງານສະພາບການກະກຽມ ແລະ ດຳເນີນກອງປະຊຸມໃຫຍ່ອົງຄະນະພັກເມືອງຕາມຄຳສັ່ງເລກທີ 07/ຄລສພ ຊຶ່ງນຳ ສະເໜີໂດຍ ສະຫາຍ ຈັນສີ ໂພສີຄຳ ເລຂາທິການສູນກາງພັກ, ຫົວໜ້າຄະນະຈັດຕັ້ງສູນກາງພັກ. ຕໍ່ມາໄດ້ຮັບຟັງການລາຍງານບົດຮຽນການກະກຽມ ແລະ ດຳເນີນກອງປະຊຸມໃຫຍ່ຂັ້ນເມືອງ, ຈາກສະຫາຍເລຂາພັກ ເຈົ້າແຂວງ ແຂວງຫລວງພະບາງ ແລະ ແຂວງໄຊຍະບູລີ ທີ່ສອງແຂວງ ນີ້ໄດ້ນຳພາຈັດຕັ້ງກະກຽມ ແລະ ດຳເນີນກອງປະຊຸມໃຫຍ່ຂັ້ນເມືອງສຳເລັດແລ້ວ 3 ເມືອງຄື: ເມືອງພູຄູນ ແລະ ເມືອງຊຽງເງິນ ( ຫລວງພະບາງ ) ແລະ ເມືອງຫົງສາ ( ໄຊຍະບູລີ ) ຊຶ່ງເປັນ 3 ເມືອງທຳອິດຂອງທົ່ວປະເທດ ເພື່ອເປັນບົດຮຽນໃຫ້ແກ່ການກະກຽມ ແລະ ດຳເນີນກອງປະຊຸມໃຫຍ່ ຂັ້ນເມືອງໃນທົ່ວປະເທດໃຫ້ຖືກຕ້ອງຕາມຄຳສັ່ງເລກທີ 07/ຄລສພ, ຊຶ່ງສະພາບການກະກຽມ ແລະ ດຳເນີນກອງປະຊຸມໃຫຍ່ຂັ້ນເມືອງ ຂອງ 3 ເມືອງດັ່ງກ່າວ; ຄະນະປະຈຳພັກແຂວງ, ແລະ ເມືອງ ໄດ້ເອົາໃຈໃສ່ຊີ້ນຳຍູ້ແຮງຂະບວນການໃກ້ຊິດຮອບດ້ານ ໃນທົ່ວອົງຄະນະພັກເມືອງ ໂດຍເອົາການສູ້ຊົນປະຕິບັດບັນດາຄາດໝາຍທີ່ກອງປະຊຸມໃຫຍ່ຄັ້ງທີ IX ຂອງພັກ, ສ້າງຜົນງານຂ່ຳນັບຮັບຕ້ອນວັນບຸນສຳຄັນຂອງພັກ, ຂອງຊາດ ແລະ ກອງປະຊຸມໃຫຍ່ຂັ້ນຂອງຕົນວາງອອກ ຢ່າງເປັນຂະບວນຟົດຟື້ນ ເຊິ່ງສະແດງອອກຄື: ຂະບວນການຫັນເອົາພະນັກງານ-ສະມາຊິກພັກ ລົງສູ່ຮາກຖານ, ສຶກສາອົບຮົມການເມືອງ-ແນວຄິດ ຕິດພັນກັບການຈັດຕັ້ງປະຕິ ບັດຂະບວນ 3 ສ້າງ ໂດຍສະເພາະແມ່ນ ເມືອງທີ່ເຮັດທົດລອງ, ຊຸກຍູ້ຂະບວນການ ” ຮັກຊາດ ແລະ ພັດທະນາ ”, ມີແຜນການເຄື່ອນໄຫວ, ມີການສະຫລຸບຂະບວນການ ແລະ ຍ້ອງຍໍກົມກອງ ແລະ ບຸກຄົນດີເດັ່ນ, ຂະບວນການປັບປຸງບູລະນະລະບົບການເມືອງຢູ່ຂັ້ນຮາກຖານບ້ານ, ການປັບປຸງກົງຈັກການຈັດຕັ້ງບ້ານ ຕາມ 5 ໜ່ວຍງານ; ປັບປຸງອົງການຈັດຕັ້ງແນວໂຮມ ແລະ ບັນດາອົງການຈັດຕັ້ງມະຫາຊົນ; ຂະບວນການ ກໍ່ສ້າງໜ່ວຍພັກເຂັ້ມແຂງ-ຮູ້ນຳພາຮອບດ້ານ ແລະ ອື່ນໆ. ໄລຍະໃກ້ຈະດຳເນີນກອງປະຊຸມ ແມ່ນຂະບວນການກິລາ, ສິລະປະວັນນະຄະດີ ແລະ ຂະບວນການອະນາໄມ ເຫັນວ່າເປັນຂະບວນຟົດຟື້ນ ເພື່ອຂ່ຳນັບຮັບຕ້ອນກອງປະຊຸມໃຫຍ່ ຂັ້ນຂອງຕົນ. ການກະກຽມດ້ານເນື້ອໃນ: ກະກຽມຮ່າງບົດລາຍງານການເມືອງ ກໍໄດ້ເລີ່ມ ຈາກການສະຫລຸບຕີລາຄາຜົນສຳເລັດ ການນຳພາປະຕິບັດ ມະຕິກອງປະຊຸມໃຫຍ່ຄັ້ງທີ IX ຂອງພັກ, ກອງປະຊຸມໃຫຍ່ອົງຄະນະພັກແຂວງ ແລະ ປະຕິບັດມະຕິກອງປະຊຸມໃຫຍ່ອົງຄະນະພັກເມືອງ ຂອງຕົນຢ່າງພາວະວິໄສ, ຊອກເຫັນຜົນງານທີ່ຍາດມາໄດ້, ຂໍ້ຄົງຄ້າງທີ່ຈະສືບຕໍ່ແກ້ໄຂ ແລະ ກຳນົດທິດທາງໃນແຕ່ລະດ້ານ ທີ່ຈະຈັດຕັ້ງປະຕິບັດ ໃນຊຸມປີຕໍ່ໜ້າ.
ນອກຈາກບົດລາຍງານການເມືອງ,ແລ້ວກໍໄດ້ກະກຽມບົດສະເໜີແຜນພັດທະນາເສດຖະກິດ-ສັງຄົມ, ບົດສຳຫລວດການນຳພາຂອງຄະນະພັກ ແລະ ບັນ ດາເອກະສານຮັບໃຊ້ກອງປະຊຸມໃຫຍ່ຢ່າງຄົບຖ້ວນ. ຫລັງຈາກ ສະຫາຍເລຂາພັກແຂວງສະເໜີບົດຮຽນຂອງ 3 ເມືອງນັ້ນແລ້ວ ກໍໄດ້ມີການແລກ ປ່ຽນຄຳເຫັນຈາກຜູ້ແທນທີ່ເຂົ້າຮ່ວມກອງປະຊຸມກ່ຽວກັບ ບົດຮຽນຂອງ 3 ເມືອງ ທີ່ໄດ້ດຳເນີນກອງປະຊຸມໃຫຍ່ກ່ອນນັ້ນຢ່າງລະອຽດ ແລະ ເລິກເຊິ່ງ.
ໃນຕອນທ້າຍທີ່ປະຊຸມຍັງໄດ້ຮັບຟັງຄຳເຫັນໂອ້ລົມຂອງ ສະຫາຍ ບຸນຍັງ ວໍລະຈິດ ກຳມະການກົມການເມືອງສູນກາງພັກ, ຜູ້ປະຈຳການຄະນະເລຂາ ທິການສູນກາງພັກ, ຮອງປະທານປະເທດ ແຫ່ງ ສປປ ລາວ. ໂດຍສະຫາຍໄດ້ສະແດງຄວາມຍ້ອງຍໍຊົມເຊີຍຕໍ່ຜົນສຳເລັດ ກໍຄືຜົນງານການເຄື່ອນ ໄຫວກະກຽມ ແລະ ຈັດຕັ້ງດຳເນີນກອງປະຊຸມໃຫຍ່ຜູ້ແທນອົງຄະນະພັກເມືອງ ຂອງ 3 ເມືອງ ໃນແຂວງຫລວງພະບາງ ແລະ ໄຊຍະບູລີດັ່ງກ່າວ. ຜ່ານການດຳເນີນກອງປະຊຸມໃຫຍ່ອົງຄະນະພັກເມືອງ ຈຳນວນໜຶ່ງ, ເຫັນວ່າຄະນະປະຈຳພັກແຂວງ ໄດ້ເອົາໃຈໃສ່ຊີ້ນຳການກະກຽມ ແລະ ດຳເນີນກອງ ປະຊຸມໃຫຍ່ຂັ້ນເມືອງ, ບັນດາອົງ ການກ່ຽວຂ້ອງຂອງສູນກາງ, ກໍຄືຂອງແຂວງ ກໍໄດ້ລົງຊ່ວຍເມືອງ ກະກຽມດ້ານຕ່າງໆ ເປັນຕົ້ນ: ດ້ານເນື້ອໃນ, ການດຳເນີນຊີວິດການເມືອງ, ກະກຽມບຸກຄະລາກອນ, ຂະບວນການ ແລະ ອື່ນໆ ແມ່ນໄດ້ຈັດຕັ້ງດຳເນີນຖືກຕ້ອງຕາມລະບຽບວາລະ ແລະ ຂັ້ນ ຕອນກອງປະຊຸມໃຫຍ່ຕາມກົດລະບຽບຂອງພັກ ແລະ ຄຳສັ່ງແນະນຳ ຂອງຄະນະເລຂາທິການສູນກາງພັກ, ເຮັດໃຫ້ການດຳເນີນກອງປະຊຸມ ໃຫຍ່ມີຜົນສຳເລັດ ຕາມແຜນການທີ່ວາງໄວ້. ພ້ອມນີ້ກໍໄດ້ຮຽກຮ້ອງໃຫ້ບັນດາສະຫາຍເລຂາພັກແຂວງ, ເຈົ້າແຂວງແຕ່ລະແຂວງ, ຫົວໜ້າຄະນະ ຈັດຕັ້ງ ແຂວງໃນທົ່ວປະເທດ ຈົ່ງສືບຕໍ່ຄົ້ນຄວ້າເຊື່ອມຊຶມບັນດາຄຳສັ່ງ ຄຳແນະນຳທີ່ອອກໄປນັ້ນ ບວກເຂົ້າກັບບົດຮຽນຈາກ 3 ເມືອງທີ່ເຮັດກ່ອນແລ້ວນັ້ນດ້ານດີ, ດ້ານອ່ອນ ເພື່ອນຳໄປໝູນໃຊ້ຈັດຕັ້ງປະຕິບັດຢູ່ໃນທ້ອງຖິ່ນຂອງຕົນໃຫ້ໄດ້ຮັບຜົນດີ. ກອງປະຊຸມໄດ້ປິດລົງພາຍໃນມື້ດຽວກັນດ້ວຍຜົນສຳເລັດອັນດີງາມ.
ກັບສາລະບານ